ສມປຊ ເຊື່ອມຊຶມ ນິຕິກຳທີ່ພົວພັນວຽກງານ ພະນັກງານຂອງ ສປປ ລາວ
ສະຖາບັນການເມືອງ ແລະການປົກຄອງແຫ່ງຊາດ ໄດ້ຈັດກອງປະຊຸມເຊື່ອມຊຶມນິຕິກຳ ທີ່ພົວພັນເຖິງວຽກງານ ພະນັກງານຂອງ ສປປ ລາວ ຂຶ້ນໃນວັນທີ 25 ສິງຫາ 2016 ທີ່ຜ່ານມາ ເຊິ່ງມີ ທ່ານ ຮສ ສະໝຸດທອງ ສົມພານິດ ຄະນະພັກ, ຮອງຫົວໜ້າ ສມປຊ, ມີຫົວໜ້າກົມ, ຮອງ, ຫົວໜ້າສູນຂໍ້ມູນຂ່າວສານ, ຫົວໜ້າ ຄະນະວິຊາ ຕະຫຼອດຮອດ ພະນັກງານ-ຄູ-ອາຈານ ແລະພະນັກງານບຳນານໄດ້ເຂົ້າຮ່ວມຢ່າງພ້ອມພຽງ.
ໃນລະຫວ່າງພິທີ ດັ່ງກ່າວ ໄດ້ຮັບຟັງ ດຳລັດວ່າດ້ວຍການປະຕິບັດນະໂຍບາຍຕໍ່ຜູ້ທີ່ມີຜົນງານ ແລະຄຸນງາມຄວາມດີໃນພາລະກິດຮັບໃຊ້ການປະຕິວັດຊາດ ປະຊາທິປະໄຕ ສະບັບເລກທີ 272/ລບ, ລົງວັນທີ 16 ກັນຍາ 2015 ໃຫ້ກຽດບັນຍາຍໂດຍ ທ່ານ ສີສະຫວາດ ກົມພົນ ຮອງຫົວໜ້າກົມນະໂຍບາຍຕໍ່ຜູ້ທີ່ມີຜົນງານ, ກະຊວງສະຫວັດດີການ ແລະສັງຄົມ ເຊິ່ງເນື້ອໃນດັ່ງກ່າວໃຫ້ຮູ້ວ່່າ: ຕະຫຼອດຫຼາຍປີຜ່ານມາ ວຽກງານນະໂຍບາຍຕໍ່ຜູ້ທີ່ມີຜົນງານ ແລະຄຸນງາມຄວາມດີ ໃນພາລະກິດຮັບໃຊ້ການປະຕິວັດຊາດ ປະຊາທິປະໄຕ ໂດຍຈຸດປະສົງແມ່ນເພື່ອເປັນການຈັດຕັ້ງປະຕິບັດນະໂຍບາຍຂອງພັກລັດ ດ້ວຍຮູບການອຸດໜູນທາງດ້ານວັດຖຸ ຫຼື ເງິນສົດ ຈາກງົບປະມານຂອງລັດ ແລະການປະກອບສ່ວນຂອງພາກເອກະຊົນ, ບຸກຄົນນິຕິບຸກຄົນ ແລະອົງການຈັດຕັ້ງຕ່າງໆ ທີ່ສະແດງເຖິງ ຄວາມກະຕັນຍູ ຮູ້ບຸນຄຸນຂອງພັກລັດ ແລະທົ່ວສັງຄົມ ໂດຍໃຫ້ສອດຄ່ອງກັບຄວາມສາມາດ ແລະສະພາບຄວາມເປັນຈິງ ທາງດ້ານເສດຖະກິດສັງຄົມ ຂອງປະເທດລາວເຮົາ ແນໃສ່ເຮັດໃຫ້ທົ່ວສັງຄົມ ໄດ້ມີສ່ວນຮ່ວມ ໃນການຕອບແທນບຸນຄຸນ ແລະໄດ້ຮັບການຈັດຕັ້ງປະຕິບັດ ຢ່າງເປັນເອກກະພາບກັນ ໃນທົ່ວປະເທດ.
ພ້ອມກັນນັ້ນ, ຜູ້ເຂົ້າຮ່ວມຍັງໄດ້ຮັບຟັງ ການເຜີຍແຜ່ກົດໝາຍວ່າດ້ວຍການປະກັນສັງຄົມ ແລະຄຳແນະນຳ ສະບັບເລກທີ 2751/ຮສສ, ລົງວັນທີ 24/7/2015 ກ່ຽວກັບການຈັດຕັ້ງປະຕິບັດກົໝາຍວ່າດ້ວຍປະກັນສັງຄົມ ແລະ ຮັບຝັງກົດໝາຍວ່າດ້ວຍພະນັກງານລັດຖະກອນ ພ້ອມທັງໄດ້ເປີດໂອກາດໃຫ້ບັນດາພະນັກງານລັດຖະກອນ ທີ່ເຂົ້າຮ່ວມ ກໍ່ໄດ້ມີການແລກປ່ຽນຄຳຄິດເຫັນ ແລະຕັ້ງຄຳຖາມເຖິງບັນຫາທີ່ຍັງຂ້ອງໃຈຕໍ່ກັບນິຕິກຳທີ່ພົວພັນວຽກງານ ພະນັກງານຂອງ ສປປ ລາວ ດັ່ງກ່າວ.
ຂ່າວ/ພາບ: ຕາອັອດ ແສນທະວີສຸກ